Bosta huma dawk li ġieli daqu l-pudina li jaf jagħmel Jes, il-kok ta' Mount St Joseph u issa wieħed għandu ċ-ċans li jixtri din il-pudina u jgawdiha flimkien ma' belgħa te fil-kumdità tad-dar tiegħu. Hekk kif in-numri ta' każijiet ġodda tal-Covid-19 żdiedu u l-miżuri restrittivi reġgħu daħlu fis-seħħ, Mount St Joseph kellha terġa' tagħlaq il-bibien tagħha għal dawk il-persuni li f'dan iż-żmien xtaqu li jmorru hemmhekk għal xi irtir. Ġewwa Mount St Joseph isiru bosta rtiri matul is-sena b'mod speċjali fi żminijiet ta' tħejjija bħar-Randan u l-Avvent. F'din id-dar isiru wkoll diversi seminars minn gruppi differenti. Newsbook.com.mt tkellem mal-Ġiżwita Fr Michael Bugeja SJ, is-superjur ta' Mount St Joseph u spjega li dan iż-żmien huwa żmien diffiċli hekk kif għat-tieni sena din id-dar kellha tagħlaq il-bibien tagħha fi żmien tar-Randan. Huwa żied li bosta huma dawk li bħala parti mit-tħejjija għall-Għid il-Kbir jagħżlu li jmorru jagħmlu rtir f'din id-dar. Fr Michael spjega li bejn Ġunju u Settembru, bdew jiġu aċċettati gruppi żgħar ħafna u persuni individwali biex jagħmlu esperjenza tas-silenzju. Żied li bejn Ottubru u l-bidu ta' Marzu s-sitwazzjoni tjiebet ftit iżda n-nies kienu ferm inqas minn meta kkumparat ma' snin ta' qabel. Bugeja enfasizza li minkejja li kienu qegħdin jaċċettaw gruppi ta' persuni għall-irtiri, huma ħadu l-miżuri kollha meħtieġa fosthom li ma jaċċettawx iktar minn 25 persuna, kif ukoll li jkollhom l-affarijiet neċessarji fosthom hand sanitizers u l-post kien jitnaddaf b'mod frekwenti biex ma jkun hemm lok ta' tixrid tal-virus. Fr Michael kompla li din id-dar timpjega n-nies u minkejja l-wage suppliment li huwa importanti madankollu mhux biżżejjed. Żied li apparti l-pagi, biex iżżomm id-dar f'kundizzjoni tajba trid flus kbar. Huwa semma li l-għan tad-dar huwa li tagħti servizz lin-nies u li dak li jkun ifittex il-verità tal-ħajja u jqatta' ħin fis-silenzju. Minkejja li d-dar ma tagħmilx profitt madankollu jridu jaraw li jkopru l-ispejjeż biex tinżamm din id-dar. Bugeja spjega li wara li reġgħu ngħalqu l-bibien ta' din id-dar ħarġu bl-inizjattiva jbiegħu l-pudina, il-biskuttini tar-raħal u l-figolli, f'dan iż-żmien sabiex il-flus li jinġabru jgħinu biex tkompli tinżamm din id-dar. Għal dawk li ġieli marru Mount St Joseph jafu li l-pudina u l-biskuttini tar-raħal huma fost l-akar imfittxija u għalhekk wieħed se jkun jista' jgawdi l-pudina u l-biskuttini tar-raħal fid-dar tiegħu. Kull biċċa pudina jew pakket biskuttini tar-raħal jiswa €5 filwaqt li kull figolla tiswa €10. Kull min jixtieq jordna jista' jibgħat email fuq info@mtsjoseph.org jew iċempel 22760000. Fr Michael Bugeja f'isem il-komunità tal-Ġiżwiti rringrazzja lil dawk kollha li se jgħinu biex tibqa' tinżamm din id-dar.